ZAPISNIK

 Sa 27. sjednice Gradskog vijeća Grada Cresa koja je održana 19. travnja 2016. Godine, u Gradskoj vijećnici Grada Cresa, s početkom u 19.00 sati.

 Na sjednici je prisutno 10 vijećnika i to: Marčelo Damijanjević, predsjednik Gradskog vijeća; vijećnici: Lara Bressan Antonina, Oliver Filipas, Dragan Medarić, Gaetano Negovetić, Fiorenco Pinezić, Anton Čule, Samir Mujagić, Petar Miočić i Patris Salković. Odsutni: Nenad Kučić, Maja Sepčić i Branko Benvin.

 Na sjednici su još prisutni: Kristijan Jurjako, gradonačelnik Grada Cresa; Jadranka Blatt, zamjenica gradonačelnika Grada Cresa; Nada Kremenić, pročelnica Upravnog odjela za proračun i financije, komunalni sustav i prostorno planiranje; Dubravka Fak, voditeljica Odsjeka za komunalno-stambeni sustav i prostorno planiranje; Tatjana Rakovac iz društva Urbanistički studio Rijeka d.o.o.; Stevo Filinić, direktor društva Cresanka d.d.; predstavnici Udruge umirovljenika: Mauricijo Pinezić i Sergio Negovetić; Walter Salković, voditelj Odsjeka za stručne poslove gradonačelnika; Bojan Purić, predstavnik tiska i Patricija Purić, pročelnica Ureda Grada, koja vodi ovaj zapisnik.

 Marčelo Damijanjević otvorio je 27. sjednicu, te dao na usvajanje zapisnik sa 26. sjednice Gradskog vijeća.

 Jednoglasno je usvojen zapisnik sa 26. sjednice Gradskog vijeća koja je održana 2. ožujka 2016. godine.

 Predložene su dvije dopune dnevnog reda i to da se u dnevni red uvrsti “Prijedlog odluke o donošenju IV. izmjena i dopuna Urbanističkog plana uređenja naselja Cres, građevinskih područlja naselja NA7 i površina izdvojenih namjena” i “Prijedlog odluke o rezultatu poslovanja Proračuna Grada Cresa za 2015. godinu”.

Jednoglasno su usvojene dopune dnevnog reda, te je na isti način usvojen sljedeći

**Dnevni red:**

1. Aktualni sat.
2. Prijedlog odluke o donošenju IV. izmjena i dopuna Urbanističkog plana uređenja naselja Cres, građevinskih područja naselja NA7 i površina izdvojenih namjena.
3. Aktualna problematika Udruge umirovljenika Grada Cresa.
4. Prijedlog odluke o ugostiteljskoj djelatnosti.
5. Prijedlog izvješća o izvršenju Programa održavanja komunalne infrastrukture Grada Cresa za 2015. godinu.
6. Prijedlog izvješća o izvršenju Programa gradnje objekata i uređaja komunalne infrastrukture u Gradu Cresu za 2015. godinu.
7. Prijedlog izvješća Gradonačelnika o radu za razdoblje od 1. srpnja do 31. prosinca 2015.
8. Prijedlog zaključka o odabiru ponude na natječaj za prodaju nekretnina u vlasništvu Grada Cresa.
9. Prijedlog odluke o rezultatu poslovanja Proračuna Grada Cresa za 2015. godinu.

**Ad. 1. Aktualni sat**

Marčelo Damijanjević očitovao se o odgovoru na vijećničko pitanje koji je dobio od Konzervatorskog odjela.

Petar Miočić očitovao se dobivenom odgovoru, te je ponovio pitanje sa prošle sjednice, u koju se svrhu koristilo službeno vozilo.

Patris Salković postavio je sljedeća vijećnička pitanja:

1. Da li su završeni radovi na državnoj cesti D 100, da li se planiraju izvoditi radovi na javnoj rasvjeti na državnoj cesti i kada, da li se planira urediti glavni ulaz u Cres sa državne ceste koji je neuređen, a ulaz označava mala tabela s imenom naselja, koja se jedva vidi?
2. Kada se planira opet otvoriti javni WC u Cresu? Više puta se postavljalo to pitanje. Neka lokacija postoji i nekada je to nekako funkcioniralo, a smatra da je neophodno za Cres kao turističko mjesto.

Petar Miočić postavio je sljedeća vijećnička pitanja:

1. Požar koji se desio u Dragozetićima, gdje je jedna osoba smrtno stradala, postavio je pitanje zašto u naselju nema protupožarnih sredstava. Rečeno je da su postojala, ali da su povučena u Cres. Zatražio je da se ta sredstva vrate u naselje, kako bi i sami mještani, prije dolaska vatrogasaca, mogli intervenirati.
2. Da li se predviđa prije sezone betonirati dio šetnice od Dražice prema zelenoj lanterni jer je ostalo neuređeno još 127 m?
3. Dio ulice Šetalište 20. travnja pred više godina preimenovan je u Ulicu hrvatskih branitelja ali u ulici nema nigdje natpisa o kojoj se ulici radi. Zatražio je da se na početku i na kraju ulice postavi natpis Ulica hrvatskih branitelja.

Oliver Filipas postavio je sljedeća vijećnička pitanja:

1. Upozorio je da gradski sat već duže vrijeme nije točan, te je zatražio da se to popravi.
2. Ograda između kule i ceste koja vodi prema kampu, odnosno ceste za Sv. Salvadur, je neuredna i izgleda da nitko o njoj ne vodi brigu. Već je na to upozoravao ali nije ništa napravljeno. Zatražio je da se ta ograda uredi.
3. Zatražio je da se urede stabla i zelenilo na dijelu Šetališta 20. travnja prema školi, odnosno kod Kluba mladih i parkirališta.

Fiorenco Pinezić postavio je sljedeća vijećnička pitanja:

1. Stanovnici Martinšćice i Miholašćice izražavaju nezadovoljstvo u vezi postavljanja novih kontejnera. Planira ih se postaviti na potpuno krivo mjesto gdje se parkiraju automobili pa će biti teško doći do njih. Isto tako, čuli su da će se maknuti mali kontejneri što nije u redu, jer će ljudi morati puno pješačiti za baciti smeće. Zatražio je da se ništa ne postavlja prije dogovora s Vijećem mjesnog odbora odnosno stanovnicima Martinšćice.
2. Zatražio je da se dovrši postavljanje javne rasvjete od Zaglava do Martinšćice, gdje još fali 5 stupova javne rasvjete.
3. Zatražio je da se popravi cesta od Miholašćice do Zaglava jer ima dosta rupa pa da se to prije sezone popravi.
4. Ima informaciju da je upitno otvaranje mesnice u Martinšćci. Zatražio je da se traži obrazloženje od Poljoprivredne zadruge, te ako je moguće, da se maksimalno olakša poslovanje.
5. Gradsko vijeće Grada Cresa je jedino koje sjednice održava navečer. Svi ostali imaju ujutro ili u rano popodne. Ne vidi potrebu da se sjednica stavi u večernje sate s obzirom da se sjednice rjetko održavaju, možda jednom u dva mjeseca i svi vijećnici mogu odvojiti dva sata u jutarnjim satima za doći na sjednicu.

Marčelo Damijanjević postavio je sljedeće vijećničko pitanje:

 Pošta u naselja na područje Tramutane dolazi jednom tjedno. Ako se tako nastavi na Tramuntani će biti sve manje ljudi. Zatražio je očitovanje Hrvatske pošte.

Gaetano Negovetić postavio je sljedeće vijećničko pitanje:

 Gradsko vijeće usvaja plan održavanja zelenih površina u kojem je navedeno što se sve održava a svjedoci smo da svako toliko nestaju neka stabla. Tako su sa Šetališta nestala dva stabla. Tko je dao dozvolu da se ta slabla uklone i tko je to učinio, odnosno da li je uopće bila zatražena dozvola. Vjerojatno je nekome zaklanjalo pogled pa je uklonjeno.

Kristijan Jurjako odgovorio je na dio postavljenih pitanja.

**Ad. 2.**

Dubravka Fak i Tatjana Rakovac obrazložile su Prijedlog odluke o donošenju IV. izmjena i dopuna Urbanističkog plana uređenja naselja Cres, građevinskih područja naselja NA7 i područja izdvojenih namjena.

Petar Miočić istaknuo je da je, kako se ove izmjene tiču radova na području autokampa, primjetio da je na šetnici stavljena lesa, te je upitao da li to znači da će u dogledno vrijeme na toj šetnici biti zabranjen promet pješaka.

Kristijan Jurjako je odgovorio da šetnica nije dio autokampa i njome upravlja lokalna samouprava, a lesa se uobičajeno postavlja kako ovce ne bi prelazile.

Oliver Filipas upitao je, ako se ovim izmjenama UPU-a dozvoljava etažiranje u naselju Stara Gavza, da li se time mijenja namjena toga naselja odnosno da li time ono više nije turističko već stambeno naselje.

Kristijan Jurjako i Tatjana Rakovac odgovorili su da se time ne mijenja namjena područja, odnosno to i dalje ostaje turistička zona, u okviru koje je dozvoljena parcelacija i etažiranje.

Marčelo Damijanjević je istaknuo da je ova izmjena inicirana od strane društva Cresanka d.d. kako bi oni mogli graditi sanitarne čvorove. Već je prilikom pokretanja postupka iznio primjedbu da, kada se mijenja namjena prostora odnosno mijenja se neki sadržaj, taj isti sadržaj trebalo bi predvidjeti na nekom drugom mjestu. Tako napr. zona na Melinu bila je predviđena za trgovački centar kojega sada tamo više nema. Jednom drugom izmjenom UPU-a taj je centar predviđen na drugom mjestu, iako još uvijek nije izgrađen. Na Melinu će na prostoru trgovačkog centra biti stambeno poslovna zona. Na Grabru ovom predviđenom stambenom izgradnjom nestati će određeni broj parkirališnih mjesta, a nigdje drugdje nisu predviđena. Odbor za urbanizam nije bio konzultiran tijekom donošenja ovih izmjena i dopuna UPU-a a trebalo ga je uključiti.

Nakon zaključene rasprave, jednoglasno je donesena sljedeća

**Odluka:**

Usvaja se Odluka o donošenju IV. izmjena i dopuna Urbanističkog plana uređenja naselja Cres, građevinskih područja naselja NA7 i površina izdvojenih namjena. Odluka o donošenju IV. izmjena i dopuna Urbanističkog plana uređenja naselja Cres, građevinskih područja naselja NA7 i površina izdvojenih namjena objaviti će se u “Službenim novinama” Primorsko-goranske županije.

**Ad. 3.**

Marčelo Damijanjević je dao uvodno obrazloženje zašto se aktualna problematika Udruge umirovljenika Grada Cresa našla na dnevnom redu sjednice Gradskog vijeća.

Mauricijo Pinezić, predsjednik Udruge umirovljenika, istaknuo je da udruga već više godina, traži adekvatan gradski prostor u prizemlju kako bi se nastavile aktivnosti, te potaknule nove aktivnosti članova udruge. Povod za zahtjev za uvrštenje na sjednicu Gradskog vijeća bilo je odbijanje inicijative da se u novoj zgradi, koja se planira graditi u Jadranskoj obali, u prizemlju planiraju prostori za udrugu umirovljenika. Njihova inicijativa odnosno prijedlog je odbijen s obrazloženjem da je zgrada planirana za stambenu namjenu. Prostor koji im je ponuđen, a radi se o bivšoj radioni Doma za odgoj djece, Izvršni odbor Udruge umirovljenika jednoglasno je odbio, jer taj prostor iziskuje velika ulaganja. Time bi se udruga izmjestila iz centra i ta se ulaganja ne bi opravdala, jer bi se smanjile aktivnosti. Stoga je zatražio da se poduzmu aktivnosti da se iznađe prostor u centru grada ili u blizini, u prizemlju. Isto tako, obrazložio je želju Udruge da se izgradi boćalište koje će svima služiti. Umirovljenici čine 30 % populacije Grada Cresa i o njima treba voditi računa.

Kristijan Jurjako je naglasio da je on uvijek otvoren za razgovor i komunikaciju. U Urbanističkom planu se ne određuje namjena zgrade, to nije podatak koji se unosi u UPU. U toj budućoj zgradi koja se planira izgraditi u Jadranskoj obali, mogu se planirati razni prostori i ne znači da se ne može planirati prostor za udruge. Nije u redu da je ultimativno odbijen prijedlog Grada za prostor bivše radione Doma. Radi se o velikom prostoru od preko 90 m2 i Grad je bio, i još je spreman, u suradnji s umirovljenicima da se taj prostor prenamjeni, uredi i da na korištenje. Isto tako, postoje prijedlozi za druge prostore, ali sve je stvar razgovora i dogovora.

Marčelo Damijanjević je istaknuo da su u ovom slučaju potrebni i dijalog i spremnost za dijalog, ali izlaganje Gradonačelnika je pogrešno intonirano. Smatra da se prije odbijanja prijedloga udruge umirovljenika, trebalo konzultirati Odbor za urbanizam, pa bi se možda našlo neko drugo rješenje. U UPU se može puno toga napisati. Grubo djeluje odbijanje Gradonačelnika. Neki novac je već utrošen za idejni projekt tog prostora bivše radione Doma, a taj je prostor sada pao u vodu. Ta su se sredstva mogla utrošiti u neku korisniju svrhu za umirovljenike, i to možda i za prostor u centru grada. Sve što se radi prvenstveno mora biti u suradnji s Udrugom umirovljenika.

Gaetano Negovetić smatra da ne postoji jednostavno rješenje. Tu su bitne dvije stvari Dom za starije osobe u kojega Primorsko goranska županija do sada nije ništa uložila i status Doma za odgoj djece. Normalno je da umirovljenici za sebe traže zgradu Doma za odgoj djece Cres ali to nije stvar Grada, tu se treba angažirati Županija i ići prema nadležnim institucijama.

U raspravi su još sudjelovali: Petar Miočić, Fiorenco Pinezić, Mauricijo Pinezić, Sergio Negovetić i Kristijan Jurjako.

Nakon zaključene rasprave, donesen je sljedeći

**Zaključak:**

Ovlašćuje se Gradonačelnik da u suradnji s Udrugom umirovljenika Grada Cresa i dalje poduzima aktivnosti na iznalaženju adekvatnog prostora za Udrugu umirovljenika.

U 21.10 sati predsjednik Marčelo Damijanjević odredio je pauzu.

Sjednica Gradskog vijeća nastavljena je u 21.25 sati.

**Ad. 4.**

Patricija Purić obrazložila je Prijedlog odluke o ugostiteljskoj djelatnosti.

Petar Miočić je predložio da se u čl. 9. glazba odredi do 24.00 sata a ne do 01.00 sat, kako stoji u prijedlogu odluke.

Gaetano Negovetić je istaknuo da najviše problema ima oko glasne glazbe iz kafića. Ne bi bio problem da to bude jednom tjedno do 2 sata ali radi se o tome da se te manifestacije održavaju skoro svaku večer i tako stalno. U centru, uz turističke djelatnosti, ljudi rade i u drugim djelatnostima. Ako je radno vrijeme određeno onda se toga moramo držati. Pitanje je provedbenih mjera, tko će kontrolirati i tko će provoditi ovu odluku.

Marčelo Damijanjević smatra da ne bi trebali kažnjavati sve radi nekih pojedinaca. Ovom odlukom pokazano je da se želi dati prilika svima na način da mogu raditi sve ono što Zakon dozvoljava. Njegovo je mišljenje da se ostavi Gradonačelniku ovlast da nekome zbog nepoštivanja odredbi odluke može skratiti radno vrijeme. Može se skratiti glazba do ponoći, ali bitno bi bilo da Gradonačelnik ima mogućnost da one koji se ne pridržavaju odluke, kažnjava skraćivanjem radnog vremena. A što se tiče odobravanja dužeg radnog vremena i glazbe za određene manifestacije, svakako bi trebalo izbjeći situacije koje su se dešavale prošle godine, da dva lokala u isto vrijeme imaju živu glazbu, pa da se nadglasavaju što je po njegovom mišljenju izazvalo pravi cirkus u centru grada.

Kristijan Jurjako pojasnio je da je jačina glazbe određena odredbama Zakona o zaštiti od buke odnosno provedbenim propisima i u nadležnosti je za sada sanitarne inspekcije. Jedinice lokalne samouprave mogu donijeti odluku o najvišoj razini buke, gdje se onda točno odredi razina buke i tada nadležnost prelazi na komunalnog redara koji to kontrolira. Buka odnosno jačina glazbe nije predmet ove odluke.

Dragan Medarić je istaknuo da se ne slaže s skraćivanjem vremena do kojeg se dozvoljava glazba i odluka bi se trebala prihvatiti u ovom obliku.

U raspravi su još sudjelovali: Oliver Filipas, Patricija Purić, Marčelo Damijanjević i Kristijan Jurjako.

Nakon zaključene rasprave prišlo se glasovanju o amandmanu koji je podnio vijećnik Petar Miočić i koji glasi:

“Predlaže se izmjena stavka 3. članka 9. na način da se korištenje glazbe skrati do 24.00 sata. Novi stavak 3. bi glasio: Ugostiteljski objekti mogu na otvorenom prostoru koristiti glazbu najduže do 24,00 sata, a nakon toga su je dužni isključiti”.

Sa 7 glasova “za”, 1 glasom “protiv” i 2 “suzdržana” glasa prihvaćen je amandman Petra Miočića.

Sa 9 glasova “za” i 1 glasom “protiv” donesena je sljedeća

**Odluka:**

Usvaja se Odluka o ugostiteljskoj djelatnosti. Odluka o ugostiteljskoj djelatnosti objaviti će se u “Službenim novinama” Primorsko-goranske županije.

**Ad. 5.**

Dubravka Fak obrazložila je Prijedlog izvješća o izvršenju Programa održavanja komunalne infrastrukture Grada Cresa za 2015. godinu.

U raspravi su sudjelovali Oliver Filipas i Dubravka Fak.

Nakon zaključene rasprave, sa 8 glasova “za” i 1 glasom “protiv” (prilikom glsovanja bio je odsutan vijećnik Dragan Medarić) donesen je sljedeći

**Zaključak:**

Usvaja se izvješće o izvršenju Programa održavanja komunalne infrastrukture Grada Cresa za 2015. godinu (“Službene novine” br. 40/14 i 5/15). Tekst Izvješća Gradonačelnika iz stavka 1. ove točke čini sastavni dio ovog zaključka.

**Ad. 6.**

Dubravka Fak obrazložila je Prijedlog izvješća o izvršenju Programa gradnje objekata i uređaja komunalne infrastrukture u Gradu Cresu za 2015. godinu.

Marčelo Damijanjević osvrnuo se na stavku iz izvješća koja se odnosi na nabavu kontejnera koji se sada postavljaju po Cresu. Lokacije za postavljanje polupodzemnih kontejnera nisu najsretnije izabrane. Smatra da se područja oko tih kontejnera mora ozelenijeti. Za postavljanje su izabrane najudarnije lokacije. Prije se nastojalo kontejnere za smeće staviti na pozicije gdje su najmanje vidljivi, a sada je obratno i vidljivi su sa svih strana. Osobito je upitna ova lokacija na ulazu u grad gdje su kontejneri praktički na prometnici I bacanjem smeća mogu se građani dovesti u opasnost od vozila koja prolaze. Za te kontejnere bi svakako trebalo iznaći bolju lokaciju.

Kristijan Jurjako odgovorio je da je suglasnost na lokacije dao Grad ali se prilikom izbora lokacija moralo voditi računa o različitim stvarima kao napr. vlasništvu, pristupačnosti, blizini prometnice. Svakako će se oko tih kontejnera urediti okoliš i ozelenijeti.

Patris Salković uložio je prigovor na ovo izvješće i to na projekte odnosno investicije koje se ne nalaze u ovom programu. Tako napr. ulica Melin V ima 34 kućna broja, uopće nije uređena nema trotoara, nema vertikalne signalizacije, javne površine se ne uređuju. Smatra da ima dovoljno vremena da se za sljedeću godinu nešto planira i uredi.

Nakon zaključene rasprave jednoglasno je donesen sljedeći

**Zaključak:**

Usvaja se izvješće o izvršenju Programa gradnje objekata i uređaja komunalne infrastrukture u Gradu Cresu za 2015. godinu (“Službene novine” br. 40/14, 5/15 i 30/15). Tekst Izvješća Gradonačelnika iz stavka 1. ove točke čini sastavni dio ovog zaključka.

**Ad. 7.**

Kristijan Jurajko obrazložio je Izvješće o radu za razdoblje od 1. srpnja do 31. prosinca 2015. godine.

U raspravi su sudjelovali Petar Miočić, Marčelo Damijanjević i Kristijan Jurjako.

Nakon zaključene rasprave, jednoglasno je donesen sljedeći

**Zaključak:**

Usvaja se izvješće o radu Gradonačelnika za razdoblje od 1. srpnja do 31. prosinca 2015. godine.

**Ad. 8.**

Patricija Purić obrazložila je Prijedlog zaključka o odabiru ponude na natječaj za prodaju nekretnina u vlasništvu Grada Cresa.

Bez rasprave, jednoglasno je donesen sljedeći

**Zaključak** o utvrđenju najpovoljnije ponude i sklapanju kupoprodajnog ugovora za nekretninu oznake č. zgr. 20/10, z.k.ul. 398, poduložak 2, k.o. Orlec:

Na temelju provedenog javnog natječaja za prodaju nekretnine oznakeč. zgr. 20/10, z.k.ul. 398, poduložak 2, k.o. Orlec, utvrđuje se kao najpovoljnija ponuda ponuditelja Ružić Siniše iz Podturena, 1 Zaloka 28, OIB: 11502778372 te se ponuditelj poziva na sklapanje kupoprodajnog ugovora po ponuđenoj kupoprodajnoj cijeni. Ovlašćuje se gradonačelnik Grada Cresa na potpis kupoprodajnog ugovora. Ovaj Zaključak stupa na snagu danom donošenja.

**Ad. 9.**

Nada Kremenić obrazložila je Prijedlog odluke o rezultatu poslovanja Proračuna Grada Cresa za 2015. godinu.

Marčelo Damijanjević je, nakon što je zatražio određena pojašnjenja predložene Odluke, istaknuo da ne želi zaustavljati nikakve investicije ali ovo nije odluka koja se donosi na brzinu. Radi se o velikom iznosu neraspoređenih sredstava odnosno višku prihoda iz 2015. godine, koja nisu utrošena i sad bi vijećnici s materijalom koji su dobili neposredno prije sjednice, trebali donijeti jednu vrlo važnu odluku. To nije u redu.

Oliver Filipas istaknuo je da su neutrošena sredstva prema ovom Prijedlogu odluke, preko 2 miliona kuna. Sada je kraj 4. mjeseca, a ovakav dokument dolazi vijećnicima na dnevni red 5 minuta prije sjednice. Nitko nije protiv investicija ali da se dobiva materijal neposredno pred sjednicu vijeća nije u redu. Što se tiče predloženih investicija u koje bi trebalo utrošiti ta sredstva od viška prihoda, ima i drugih investicija, ima i različitih faza i ne moraju biti baš ovi projekti koji su tu nabrojani. Onako je kako je predlagač htio.

Kristijan Jurjako odgovorio je da je istina da je odluka došla neposredno pred sjednicu na dnevni red. Obrazloženje je da se te investicije rade i njegov je prijedlog da se ta odluka usvoji, kako bi se moglo nastaviti s investicijama.

Dragan Medarić smatra da se radi o velikom iznosu viška prihoda. Da li bi bila realizacija investicija odgođena ako se odgodi donošenje ove odluke.

Lara Bressan je istaknula da investicije nisu sporne i ne želi ništa kočiti ali definitivno ima primjedbu na dobivanje materijala 5 minuta prije sjednice.

Gaetano Negovetić smatra da se višak prihoda koji je utvrđen mora utrošiti namjenski. Ukoliko se ne donese ovakva odluka investicije se neće odraditi do sezone a nema razloga da se ova odluka ne usvoji.

U 23.05 sati sjednicu je napustio vijećnik Dragan Medarić. Na sjednici je prisutno 9 vijećnika.

U raspravi su još sudjelovali Fiorenco Pinezić, Petar Miočić i Patris Salković.

Nakon zaključene rasprave, jednogasno je donesena sljedeća

**Odluka:**

Usvaja se Odluka o rezultatu poslovanja Proračuna Grada Cresa za 2015. godinu. Odluka o rezultatu poslovanja Proračuna Grada Cresa za 2015. godinu objaviti će se u “Službenim novinama” Primorsko-goranske županije.

U 23.15 sati predsjednik Gradskog vijeća Marčelo Damijanjević zatvorio je 27. sjednicu Gradskog vijeća.

Klasa: 021-01/16-1/

Ur. broj: 2213/02-01-16-

Cres, 19. travnja 2016.

Zapisnik sastavila Predsjednik Gradskog vijeća

Patricija Purić Marčelo Damijanjević